તો કહે : ‘એમાં શું ? હાથ ઊંચો કરીને રીક્ષા ઊભી રખાવવાની. પછી મીટરમાં બધા ઝીરો જોઈ લેવાના ને બેસી જવાનું. ઉતરીને અન્કલ કહે તેટલા પૈસા આપી દેવાના. આ તો સહેલું છે !’ મને રમૂજ થઈ કે બેસતાં પહેલાં મીટર પણ જોવાનું ને પછી અન્કલ કહે તેટલા પૈસા આપવાના ! પણ એના મુખ પર જે આત્મશ્રદ્ધા ચમકતી હતી, એની ટટ્ટાર ડોકમાંથી જે અડગ વિશ્વાસ પ્રગટતો હતો ને એની વાત કરવાની રીતમાં જે રણકાર હતો, સમગ્ર બોડી લેન્ગવેજમાં આત્મવિશ્વાસનો જે ઝગારો હતો…. ધન્ય થઈ જવાયું !